INSTITUTI PEDAGOGJIK I KOSOVËS

dhe

CARITASI ZVICERAN NË KOSOVË

**FTESË**

Për dërgimin e punimeve për Konferencën shkencore:

‘**Cilësia e Arsimit para universitar në Kosovë dhe kahet e zhvillimit**’

Të nderuar punëtorë shkencorë, hulumtues dhe profesionistë nga fusha e arsimit para universitar,

Ju ftojmë të dërgoni punimet dhe trajtesat Tuaja për pjesëmarrje dhe prezantim në Konferencën që do ta organizojë Instituti Pedagogjik i Kosovës (IPK) në bashkëpunim me Caritasin Zviceran në Kosovë (CaCH). Tema bosht e konferencës është: ‘**Cilësia e Arsimit parauniversitar në Kosovë dhe kahet e zhvillimit**’ e cila mëton të jetë ngjarje e përmasave ndërkombëtare shkencore në të cilën shkencëtarët dhe profesionistët arsimor, do t’i paraqesin të arriturat e tyre shkencore në studimet arsimore dhe pedagogjike dhe praktikat e mira me fokus në ngritjen e cilësisë në arsimin para universitar dhe në përsosjen e metodave për zhvillimin e mësimit në distancë.

**Qëllimi i Konferencës**

IPK është institucion kërkimor-profesional i cili për mision ka hulumtimin në fushën e arsimit para universitar me qëllim avancimin vijanoz të praktikave arsimore. Kërkimet, trajtesat dhe analizat e bëra janë vazhdimësi e ndihmës sistemit dhe praktikave arsimore. Organizimi i kësaj Konferenca ka po këtë qëllim: prezantimi i përvojave dhe rezultateve nga hulumtimi, trajtimi dhe analiza e çështjeve dhe praktikave arsimore nga autorë të ndryshëm dhe shfrytëzimi i tyre në funksion të avancimit të cilësisë së arsimit.

CaCH në Kosovë, në anën tjetër fokusohet në arsimin parafillor përmes projektit aktual ‘Vendosja e Standardeve Parashkollore të Cilësisë së Lartë duke Përforcuar Arsimin, Shkencën dhe Ekonominë’ (SHPRESE). Në vazhdën e bashkëpunimit me IPK, në këtë konferencë nën fokus do të jetë edhe edukimi në fëmijërinë e hershme, duke përfshirë këtu edhe edukimin parafillor.

Duke dashur që në Konferencë t’i përfshijmë autorë nga rajoni dhe me gjerë përgatitjet për konferencë kanë filluar që në pranverën e sivjetme. Ju ftojmë që punimet Tuaja t’i dërgoni sipas kritereve dhe afateve të dhëna më poshtë.

**Çka mund të dërgohet për prezantim?**

Të gjitha punimet Tuaja, hulumtime, trajtesa, analiza krahasuese, hulumtime në veprim të cilat trajtojnë aspekte të veçanta nga **tema bosht** mund të dërgohen për pjesëmarrje dhe prezantim në Konferencë.

**Dërgimi i punimit dhe vlerësimi**

Ju njoftojmë se dorëzimi i abstrakteve duhet të bëhet në e-mail adresën: ipk.cachconference2020@gmail.com

Abstraktet do të shqyrtohen nga Këshilli redaktues i Konferencës dhe do ju njoftojë për këtë.

* Abstrakti duhet të dërgohet deri më: **10 Tetor 2020**
* Njoftimi për vlerësimin bëhet deri më **25 Tetor 2020**
* Prezantimi i punimit duhet të dërgohet më së largu deri më 25 Nëntor 2020, në të njëjtën adresë.
* Konferenca është planifikuar që të mbahet më **10 Dhjetor 2020,** në Prishtinë.

Për datën dhe agjendën si dhe për formën e organizimit të konferencës, sesionit plenar dhe sesioneve të veçanta tematike, do ju informojmë me kohë.

Aspekte tematike të veçanta nga tema bosht, do të jenë:

* *Kuadri ligjor dhe politikat arsimore në arsimin para universitar në Kosovë*
* *Mekanizmat, kompetencat dhe ndërtimi i kapaciteteve për sigurimin e cilësisë në arsimin para universitar*
* *Sistemi për përgatitjen dhe zhvillimin profesional të mësimdhënëseve*
* *Mësimet nga PISA dhe përdorimi i rezultateve*
* *Menaxhimi i arsimit para universitar në rrethanat e pandemisë*
* *Roli i prindërve për përmirësimin e cilësisë në arsimin para universitar*
* *Mësimet nga mësimi në distancë (online) dhe ndikimi në cilësinë e arsimit para universitar*
* *Kompetencat e mësimdhënësve për zbatimin e mësim online*
* *Humbjet mësimore gjatë pandemisë dhe qasjet praktike në kompensimin e humbjeve mësimore*
* *Digjitalizimi i mësimit dhe e ardhmja e e-mësimit*
* *Roli i edukimit parafillor në rezultatet e nxënësve*
* *Praktika të mira të cilësisë në arsimin parafillor në Kosovë*
* *Të mësuarit përmes lojës*
* *Qasjet cilësore në edukimin për fëmijërinë e hershme.*

**Kriteret dhe stili i shkrimit të punimeve për Konferencë**

**Titulli i punimit**: Titulli i punimit duhet ta përfaqësojë përmbajtjen e punimit. Duhet t’i përmbajë jo më shumë se 25 fjalë.

**Abstrakti:** Duhet të përmbajnë deri në 250 fjalë.

Emrin, mbiemrin e autorit, emrin e institucionit ku punon autori si dhe emrin dhe mbiemrin recensentëve (nëse është vlerësuar prej recensentëve). Duhet të ketë deri në shtatë (7) fjalë kyç. Stili i shkrimit sipas APA-së botimi 7. Stili i shkronjave Times New Roman 12, titulli 14.

Abstrakti të dërgohet përmes postës elektronike, e-mailit. Pas vlerësimit nga Këshilli Shkencor i IPK-së dhe Këshilli redaktues i Konferencës autorët do të informohen për rezultatin.

 Vetëm pas një vlerësimi do të bëhet pranimi ose refuzimi i tyre. Abstraktet dërgohen në këtë adresë: ipk.cachconference2020@gmail.com

Pas vlerësimit pozitivisht të abstrakteve dhe konfirmimit për pjesëmarrje nga Këshilli Shkencor i IPK-së dhe këshilli redaktues i konferencës, pjesëmarrësit do të ftohen për prezantim dhe pjesëmarrje në Konferencë.

Abstraktet e pranuara do të botohen në Librin e abstrakteve, ndërsa punimet e plota në revistën Kërkime pedagogjike 2021. Punimet, të cilat do të merren për botim në Kërkime pedagogjike duhet t’i plotësojnë kriteret sipas stilit APA (struktura, referencat, stili i shkrimit).

Shpresojmë që me ndihmën dhe kontributin tuaj do të arrijmë që konferencën kombëtare mbi cilësinë në arsimin para universitar, përfshirë edhe zhvillimet për mësimin në distancë në ketë nivel të shkollimit, ta shndërrojmë në ngjarjen më të rëndësishme shkencore të vendit si dhe njërën nga ngjarjet e rëndësishme shkencore të rajonit.

Duke e vlerësuar kontributin tuaj në zhvillimin shkencor, ekonomik, kulturor dhe shoqëror, ju lusim që **Ftesën** për konferencën e këtij viti ta shpërndani tek komuniteti shkencor i vendit tonë brenda dhe jashtë Kosovës.

Lidhur me formën e organizimit të konferencës, online ose me pjesëmarrje fizike, do njoftoheni së paku 10 ditë para datës së mbajtjes.

Ju njoftojmë se konferenca nuk siguron akomodim apo transport për të interesuarit për pjesëmarrje në konferencë përveç nëse janë të ftuar të veçantë në këtë ngjarje.

Datë:18.09.2020

Drejtori i IPK-së Drejtoreshë e CaCH në Kosovë

Nezir Çoçaj, Vera Haag Arbenz